โจว เหวินฟะ

โจว เหวินฟะ ( ; ) เกิด 18 พฤษภาคม พ.ศ. 2498 ที่เกาะลัมมา ฮ่องกง โจว เหวินฟะ หนึ่งในสุดยอดนักแสดงชาวฮ่องกง เป็นไอคอนหรือสัญลักษณ์หนังแอ๊คชั่นสไตล์ฮ่องกง เป็นต้นแบบคาแรกเตอร์ตัวละครแนวเจ้าพ่อมาเฟีย เป็นต้นแบบคาแรกเตอร์ตัวละครแนวการพนัน เป็นดารายอดนิยมแห่งยุค 80's นอกจากนี้ โจว เหวินฟะ ยังได้รับยกย่องว่า เป็นนักแสดงที่ถือปืนสองมือสง่างามที่สุดในโลก

โจว เหวินฟะ เกิดบนเกาะลัมมา นอกชายฝั่งของเกาะฮ่องกง ชีวิตวัยเด็กที่ยากไร้ แต่โชคดีที่เขาได้เรียนจนจบวิทยาลัย ชีวิตของเขาถึงจุดพลิกผันเมื่อได้เป็นนักแสดงละครซีรีส์สังกัดค่ายสถานีโทรทัศน์ทีวีบีของฮ่องกง โจว เหวินฟะ ได้รับความนิยมสูงมากจนกลายเป็น นักแสดงอันดับหนึ่งของค่ายทีวีบี มีละครซีรีส์ระดับตำนานหลายเรื่อง เช่น เทพบุตรชาวดิน ผลงานละครซีรีส์ทางโทรทัศน์ เรื่อง "เจ้าพ่อเซี่ยงไฮ้" ( ภาษาจีน:上海灘 พินอิน: Shang Hai tan - แปลตรงตัวว่า หาดเซี่ยงไฮ้) ประสบความสำเร็จอย่างถล่มทลายไปทั่วเอเชีย (พ.ศ. 2523) ส่งให้โจว เหวินฟะ กลายเป็นพระเอกซีรีส์ยอดนิยมแห่งเอเชีย นอกจากความโด่งดังเป็นพลุแตกแล้ว บุคลิกตัวละครของโจว เหวินฟะ ยังได้รับยกย่องให้เป็นต้นแบบตัวละครในหนัง , ละครซีรีส์ ประเภทเจ้าพ่อมาเฟียอีกด้วย

ในต้นยุค 80's โจว เหวินฟะ ประสบความสำเร็จอย่างท่วมท้นกับการเป็นนักแสดงละครซีรีส์ (หรือจอแก้ว) แต่ผลงานภาพยนตร์ (หรือจอเงิน) ล้วนล้มเหลวโดยสิ้นเชิง จนกระทั่งในปี 1986 ได้ร่วมงานกับ จอห์น วู ผู้กำกับหนังหน้าใหม่ของวงการภาพยนตร์ ในหนังแอ๊คชั่นแนวสากล เรื่อง โหด เลว ดี หรือ A Better Tomorrow (1986) ตัวหนังประสบความสำเร็จอย่างมหาศาลไปทั่วเอเชีย และดังไกลถึงระดับโลก เป็นปรากฏการณ์หนังแอ๊คชั่นประเภทยิงปืน ระเบิดภูเขา เผากระท่อม ที่ปฏิวัติวงการหนังฮ่องกง มีการสร้างตามกระแสเป็นจำนวนมาก จนวงการภาพยนตร์โลกยกย่องให้ภาพยนตร์เรื่อง โหด เลว ดี , จอห์น วู ในฐานะผู้กำกับ , โจว เหวินฟะ ในฐานะนักแสดง เป็นสัญลักษณ์หรือไอคอนของหนังแอ๊คชั่นสไตล์ฮ่องกง ที่ทรงอิทธิพลต่อหนังแอ๊คชั่นทั่วโลก รวมทั้งวงการหนังฮอลลีวู้ด เป็นตำนานจนถึงทุกวันนี้ หลังจากนั้นภาพยนตร์ที่โจว เหวินฟะ ร่วมงานกับ จอห์น วู ล้วนประสบความสำเร็จอย่างสูงในตลาดโลก เช่น โหดตัดโหด (The Killer 1989) ทะลักจุดแตก (Hard Boiled 1992) บอกโลกว่าข้าตายยาก (Full Contact 1992) ตัวโจว เหวินฟะ ได้รับยกย่องว่า เป็นนักแสดงที่ถือปืนสองมือได้สง่างามที่สุดในโลกด้วย

นอกจากความสำเร็จหนังแนวแอ๊คชั่นประเภทยิงปืนแล้ว โจว เหวินฟะ ยังแสดงภาพยนตร์แนวรักโรแมนติก เช่น ดอกไม้กับนายกระจอก (An Autumn's Tale 1987) ยกเครื่องเรื่องจุ๊ (The Romancing Star 1987) ภาพยนตร์แนวดราม่ารันทด เช่น อาหลาง (All About Ah-Long 1989) ล้วนประสบความสำเร็จด้วยกันทุกแนว จนได้รับยกย่องว่าเขาคือ พระเอกยอดนิยมของวงการภาพยนตร์ฮ่องกง แห่งยุค 80's นอกจากนี้ โจว เหวินฟะ ยังเป็นนักแสดงยอดฝีมือเคยได้รับรางวัลตุ๊กตาทอง ถึง 3 ครั้ง ในฐานะนักแสดงนำชายยอดเยี่ยม จากภาพยนตร์เรื่อง A Better Tomorrow (1986) หรือ โหด เลว ดี , City on Fire (1987) หรือ เถื่อนตามดวง และ All About Ah-Long (1989) หรือ อาหลาง

ในปี 1989 โจว เหวินฟะ ได้แสดงหนังกับ หลิว เต๋อหัว ในภาพยนตร์เรื่อง คนตัดคน หรือ God of Gambler (1989) รับบทโคตรเซียนเกาจิ้ง นักพนันเก่งที่สุดแห่งยุค โชคชะตากลับตกอับแต่ได้รับการช่วยเหลือจากจิ๊กโก๋ข้างถนน (หลิว เต๋อหัว) ภาพยนตร์ประสบความสำเร็จอย่างมากมายมหาศาล เป็นปรากฏการณ์ของวงการหนังฮ่องกง และวงการภาพยนตร์เอเชียอีกครั้งหนึ่ง ในชีวิตการแสดงของเขา ตัวละครโคตรเซียนเกาจิ้ง ยังเป็นไอคอนหรือสัญลักษณ์ของภาพยนตร์แนวการพนันอีกด้วย

โจว เหวินฟะ เป็นนักแสดงที่ประสบความสำเร็จสูงสุดคนหนึ่ง ของวงการหนังฮ่องกง และวงการภาพยนตร์เอเชียในยุคทศวรรษที่ 80 เขายังได้แสดงภาพยนตร์ในวงการหนังฮอลลีวู้ดอีกด้วย ภายหลังปี 1997 ประเทศอังกฤษส่งมอบเกาะฮ่องกงคืนให้กับจีนแผ่นดินใหญ่ โจว เหวินฟะ ขอพำนักในสหรัฐอเมริกาเป็นการชั่วคราว และได้แสดงภาพยนตร์ฮอลลีวูดหลายเรื่อง เช่น นักฆ่ากระสุนโลกันต์ (The Repleacement Killer 1998) คนคอรัปชั่น (The Corrupter 1999) แอนนา แอนด์ เดอะ คิง (Anna and the King 1999) แต่ไม่ค่อยประสบความสำเร็จมากนัก ต่อมาได้แสดงหนังในบทสมทบ หนังจีนไต้หวัน เรื่อง พยัคฆ์ระห่ำ มังกรผยองโลก หรือ Crouching Tiger,Hidden Dragon (2000) ของผู้กำกับ อั้ง ลี่ ตัวหนังประสบความสำเร็จอย่างถล่มทลายบนตาราง box office ของสหรัฐอเมริกา เป็นหนังภาษาต่างประเทศที่ทำเงินสูงสุดในสหรัฐอเมริกา อีกทั้งยังได้รับรางวัลออสการ์ถึง 4 สาขา (ภาพยนตร์ภาษาต่างประเทศยอดเยี่ยม ดนตรีประกอบยอดเยี่ยม ถ่ายภาพยอดเยี่ยม และกำกับศิลป์ยอดเยี่ยม) อีกด้วย

ในปัจจุบัน โจว เหวินฟะ กลับมาแสดงภาพยนตร์ให้กับวงการภาพยนตร์จีนฮ่องกง วงการภาพยนตร์จีนแผ่นดินใหญ่ ยังได้รับความนิยมจากแฟนๆอย่างมหาศาลเช่นเดิม

งานอดิเรกที่โจว เหวินฟะโปรดปรานคือการถ่ายภาพ

โจว เหวินฟะแสดงละครเวทีที่เป็นกำลังภายในและฉายในเมืองไทยทางช่อง 3 มากกว่า 1 เรื่อง

นอกจากนี้แล้ว โจว เหวินฟะ ยังเคยแสดงภาพยนตร์ไทยด้วย ใน พ.ศ. 2526 คือ "กตัญญูประกาศิต" ร่วมกับ เกรียงไกร อุณหะนันทน์, ฉัตรชัย เปล่งพานิช, เพ็ญพักตร์ ศิริกุล และอโนเชาว์ ยอดบุตร กำกับการแสดงโดย แจ๊สสยาม